Padtoets: Die Toyota Yaris laat my dink aan rooiwyn ... | Maroela Media
Padtoets: Die Toyota Yaris laat my dink aan rooiwyn …
Die Toyota Yaris. Foto: Verskaf
Met die bekendstelling van die Toyota Yaris kon die voertuig my aanvanklik nie oortuig nie (lees meer hier). Die enjin was vir my verskriklik grof en die outo het ŉ palwisseltransmissie.
Ek het egter nou twee keer ná die bekendstelling met die Yaris tyd deurgebring, en ek moet sê … soos hy inloop, raak dit ŉ lekker ryding – hy kort net bietjie tyd om asem te haal, soos wyn. Die enjin is regtig baie stiller as toe die voertuie splinternuut was by die bekendstelling. Die handrat se wisselaksie is positief en glad, so mens kan die Yaris gemaklik in die verkeer ry met ŉ egalige ritme, geen gestamp en ruk en pluk soos jy met die kar baklei om te doen wat jy wil hê nie.
Die Yaris bly ŉ B-segment-luikrug; al is hy effens nouer as die Polo is hy langer en met amper dieselfde soort proporsies as die Fiesta, waarskynlik twee van sy groter mededingers. Die Yaris Sport is toegerus met leerbekleedsel en ŉ inligtingstelsel wat Apple CarPlay en Android Auto het, ŉ groot pluspunt vir die Yaris.
Die 1.5 VVTi- atmosferiese viersilinderenjin is heel in die kol ná hy bietjie inloop. Hy raak stiller, en as mens krag nodig het, skop ŉ rat of twee terug en laat die omwentelinge bou, dan is daar heeltemal genoeg krag bo in die toerestrek sodra die 16 kleppe en dubbel-bonokas mooi op dreef kom. Die Yaris is ook regtig lig op brandstof as hy eers mooi ingeloop is. Ek het 6.6 ℓ/100 km gehandhaaf. Die enjin is gekoppel aan ŉ doodgewone vyfspoedhandrat.
Die ritgehalte is lekker gemaklik aangesien die Yaris nie soos ŉ renmotor geveer is nie. Padhouvermoë is heeltemal aanvaarbaar en sal ver bo Yaris-bestuurders se verwagting wees. Die Yaris is nou vir my maklik om op te som. Dit bied ŉ goeie alternatief vir die VW en Ford se meer tegnologiese benadering met turbo’s en so meer.
Dié segment is enorm en daar is hordes mededingers, atmosferies of turboaangejaag. Mens moet dán spesifikasievlak en veiligheidstelsels ook in ag neem om die mededingers te onderskei.
Die Yaris het ŉ segmentleidende sewe lugsakke op die S-model en ŉ billike spesifikasievlak met die leerbekleedsel as standaard. Al die mededingers hieronder gelys is sterk uit eie reg. Maak ŉ kortlys van dié wat jou aandag trek en gaan toetsbestuur almal; een van hulle sal met jou praat.
Toyota Yaris 1.5 Xi 79 kW/ 140 Nm 5.9 ℓ/100 km R240 100
Toyota Yaris 1.5 Xs 79 kW/ 140 Nm 5.9 ℓ/100 km R263 600
Toyota Yaris 1.5 Cross 79 kW/ 140 Nm 5.9 ℓ/100 km R279 300
Toyota Yaris 1.5 Xs outo 79 kW/ 140 Nm 5.8 ℓ/100 km R279 400
Toyota Yaris 1.5 S 79 kW/ 140 Nm 5.9 ℓ/100 km R297 400
Die reeks word gedek deur ŉ 3 jaar/100 000 km-waarborg en ŉ 3 jaar/45 000 km-diensplan.
Suzuki Baleno 1.4 GLX 68 kW/130 Nm 5.1 ℓ/100 km 6 lugsakke 5 jaar/200 000 km- waarborg
4 jaar/60 000 km-diensplan R239 900
Mazda 2 1.5 Individual 82 kW/145 Nm 5.5 ℓ/100 km 2 lugsakke 3 jaar/onbeperkte km-waarborg
3 jaar/onbeperkte km-diensplan R256 500
Opel Corsa 1.0T Enjoy 85 kW/170 Nm 5.0 ℓ/100 km 6 lugsakke 5 jaar/120 000 km-waarborg
3 jaar/60 000 km-diensplan R258 993
Peugeot 208 1.2T GT-Line 81 kW/205 Nm 4.5 ℓ/100 km 6 lugsakke 3 jaar/100 000 km-waarborg
3 jaar/45 000 km-diensplan R276 900
Renault Clio 88kW turbo GT-Line 88 kW/205 Nm 5.3 ℓ/100 km 4 lugsakke 5 jaar/150 000 km-waarborg
3 jaar/45 000 km-diensplan R280 900
Nissan Micra 66kW turbo Acenta Plus 66 kW/140 Nm 5.1 ℓ/100 km 6 lugsakke 6 jaar/150 000 km-waarborg
3 jaar/90 000 km-diensplan R283 900
Honda Jazz 1.5 Elegance 88 kW/145 Nm 6 ℓ/100 km 6 lugsakke 5 jaar/200 000 km- waarborg
4 jaar/60 000 km-diensplan R285 000
Hyundai i20 1.4 Active 74 kW/133 Nm 6.7 ℓ/100 km 2 lugsakke 5 jaar/150 000 km-voertuigwaarborg
3 jaar/60 000 km-diensplan R287 900
Kia Rio 1.4 Tec 74 kW/135 Nm 5.8 ℓ/100 km 6 lugsakke 5 jaar/onbeperkte km-waarborg
4 jaar/60 000 km-diensplan R288 995
VW Polo 1.0TSI Highline 85 kW/200 Nm 4.7 ℓ/100 km 6 lugsakke 3 jaar/120 000 km-waarborg
3 jaar/45 000 km-diensplan R298 700
Ford Fiesta 1.0T Titanium 92 kW/170 Nm 4.3 ℓ/100 km 6 lugsakke 4 jaar/120 000 km-waarborg
4 jaar/60 000 km-diensplan R304 900
Tog jammer dat soveel vervaardigers se voertuie soveel na mekaar lyk! Wel, daar moet seker kompetisie wees, om nie van persoonlike smaak te praat nie!